b"\n_START_ARTICLE_\nMiddag kl. 8 (film)\n_START_SECTION_\nHandling\n_START_PARAGRAPH_\nMillicent Jordan (Billie Burke) planlegger et middagsselskap for sosieteten i New York til \xc3\xa6re for det britiske ekteparet lord og lady Ferncliffe. Hennes ektemann, Oliver (Lionel Barrymore), er skipsreder i firmaet Jordan Shipping Line, som har v\xc3\xa6rt i familiens eie i generasjoner, men p\xc3\xa5 grunn p\xc3\xa5 den store depresjonen har aksjeverdien sunket drastisk. _NEWLINE_En dag f\xc3\xa5r han bes\xc3\xb8k p\xc3\xa5 kontoret av hans gamle venninne, Carlotta Vance (Marie Dressler), som er i byen for f\xc3\xb8rste gang p\xc3\xa5 mange \xc3\xa5r. Hun var tidligere en sv\xc3\xa6rt ber\xc3\xb8mt teaterskuespillerinne, men er n\xc3\xa5 glemt av de fleste. Pengene hennes har ogs\xc3\xa5 tatt slutt og hun vurderer \xc3\xa5 selge aksjene som hun eier i Jordan Shipping Line, men Oliver pr\xc3\xb8ver \xc3\xa5 overtale henne til \xc3\xa5 la v\xc3\xa6re. De blir avbrutt av forretningsmannen Dan Packard (Wallace Beery), og etter at Carlotta har g\xc3\xa5tt, betror Oliver seg til Dan om firmaets tilstand og pr\xc3\xb8ver \xc3\xa5 overtale ham til \xc3\xa5 midlertidlig ta over noen av aksjene til ting forbedrer seg. Dan sier at han skal tenke p\xc3\xa5 det, men nevner ikke at han selv har planer om \xc3\xa5 kj\xc3\xb8pe opp Jordan Shipping Line._NEWLINE_Etter at Dan har g\xc3\xa5tt, ringer Oliver hjem for \xc3\xa5 s\xc3\xb8rge for at Dan og hans kone Kitty (Jean Harlow) ogs\xc3\xa5 blir invitert til middagsselskapet. Kitty takker \xc3\xb8yeblikkelig ja til invitasjonen. F\xc3\xb8rst er ikke Dan, som tror at han snart kommer til \xc3\xa5 f\xc3\xa5 en plass i kabinettet, interessert, men blir likevel overtalt da han f\xc3\xa5r vite at lord og lady Ferncliffe ogs\xc3\xa5 skal komme. Mens Dan er opptatt med forretningene sine, pleier Kitty forholdet til den gifte legen Wayne Talbot (Edmund Lowe). Han og hans kone er ogs\xc3\xa5 invitert til Millicent Jordans middagsselskap. _NEWLINE_Millicent innser at alle p\xc3\xa5 middagsselskapet har en partner utenom Carlotta og bestemmer seg for \xc3\xa5 invitere den alkoholiserte, avdankede stumfilmskuespilleren Larry Renault (John Barrymore). Det hun ikke vet er at Larry i hemmelighet har et forhold til hennes datter Paula (Madge Evans). Larry takker motvillig ja til invitasjonen etter \xc3\xa5 ha blitt overtalt av Paula. Til tross for at hun er forlovet, tror Paula at den mye eldre Larry er hennes store kj\xc3\xa6rlighet. I det hun forlater Larrys hotellrom blir hun sett av Carlotta, som bor p\xc3\xa5 samme hotell. Like etterp\xc3\xa5 blir Larry informert av agenten sin, Max Kane (Lee Tracy), at han likevel ikke f\xc3\xa5r hovedrollen i et teaterstykke slik som han hadde trodd, men i stedet kan bli vurdert i en liten rolle._NEWLINE_Neste dag blir en av Kittys telefonsamtaler til Wayne overh\xc3\xb8rt av hans kone, Lucy (Karen Morley). Hun er klar over sin ektemanns mange sidesprang og forholder seg rolig. Han forsikrer henne om at det er henne han vil ha, men at han er avhengig av kvinner. De blir avbrutt av Oliver, som har kommet til legekontoret med store smerter i brystet. Etter noen enkle unders\xc3\xb8kelser innser Wayne at Oliver har en alvorlig hjertesykdom og muligens ikke har lenge igjen \xc3\xa5 leve. Da Oliver kommer hjem er hans kone hysterisk over at lord og lady Ferncliffe ikke kommer i middagsselskapet likevel og hun blir irritert over at Oliver er sliten. _NEWLINE_I mellomtiden har ekteparet Packard en krangel der det kommer frem at Kitty har et forhold til en annen mann. Dan blir rasende og vil skilles, men hun minner ham p\xc3\xa5 alt hun vet om hans u\xc3\xa6rlige forretninger. Dersom dette skulle komme ut kommer han aldri til \xc3\xa5 f\xc3\xa5 en plass i kabinettet og han innser at han ikke har noe annet valg enn \xc3\xa5 fortsette ekteskapet med Kitty. Hun presser ham ogs\xc3\xa5 til \xc3\xa5 avslutte det hemmelige oppkj\xc3\xb8pet av Jordan Shipping Line._NEWLINE_Rett f\xc3\xb8r han skal reise til middagsselskapet f\xc3\xa5r Larry bes\xc3\xb8k av Max og Jo Stengel (Jean Hersholt), produsenten for teaterstykket der han har mulighet til \xc3\xa5 f\xc3\xa5 spille en liten rolle. Larry ender opp med \xc3\xa5 forn\xc3\xa6rme b\xc3\xa5de Max og produsenten og en rasende Max gir han beskjed om at han har \xc3\xb8delagt den siste sjansen til \xc3\xa5 f\xc3\xa5 karrieren p\xc3\xa5 riktig spor igjen. Like etterp\xc3\xa5 blir Larry informert av hotelledelsen om at han m\xc3\xa5 flytte ut av hotellet p\xc3\xa5 grunn av at noen viktigere gjester skal overta rommet hans. Larry dekker til alle d\xc3\xb8rsprekker, skrur p\xc3\xa5 gassen p\xc3\xa5 peisen og setter seg ned i en stol._NEWLINE_Hos ekteparet Jordan har gjestene til middagsselskapet begynt \xc3\xa5 komme og Paula gj\xc3\xb8r seg klar til avslutte forholdet med forloveden sin. F\xc3\xb8r hun f\xc3\xa5r fortalt ham noe blir hun tatt til side av Carlotta som forteller henne at hun vet om forholdet til Larry. Hun forteller ogs\xc3\xa5 at rett f\xc3\xb8r hun reiste fra hotellet ble det oppdaget at Larry hadde beg\xc3\xa5tt selvmord. Samtidig blir Millicent informert av Wayne om hennes ektemanns sykdom og hun innser hvor egoistisk hun har v\xc3\xa6rt. Da alle gjestene er klare til \xc3\xa5 begynne middagen blir Oliver informert av Dan at han ikke kommer til \xc3\xa5 kj\xc3\xb8pe opp Jordan Shipping Line likevel.\n_START_SECTION_\nProduksjon\n_START_PARAGRAPH_\nFrances Marion, Herman J. Mankiewicz og Donald Ogden Stewart baserte manus p\xc3\xa5 det suksessfulle teaterstykket Middag kl. 8, skrevet av George S. Kaufman og Edna Ferber. Det hadde premiere p\xc3\xa5 Broadway 22. oktober 1932, med Constance Collier som Carlotta Vance, Conway Tearle som Larry Renault, Paul Harvey som Dan Packard, Judith Wood som Kitty Packard, Malcolm Duncan som Oliver Jordan, Ann Andrews som Millicent Jordan og Marguerite Churchill som Paula Jordan. Joseph Schenck, sjefen for United Artists, kj\xc3\xb8pte rettighetene til teaterstykket i februar 1933 og planla \xc3\xa5 filmatisere det. Han mistet imidlertid interessen for prosjektet og solgte rettighetene videre til Metro-Goldwyn-Mayer. Middag kl. 8 var den f\xc3\xb8rste produsentjobben til David O. Selznick, som hadde MGM-sjef Louis B. Mayer som sin svigerfar, etter at han ble rekruttert fra RKO for \xc3\xa5 ta plassen til en syk Irving Thalberg. _NEWLINE_Filmen fulgte suksessformelen fra fjor\xc3\xa5rets Grand Hotel, som Thalberg hadde produsert. Begge filmene hadde en rekke filmstjerner i hovedrollene, inkludert John Barrymore, Wallace Beery og Lionel Barrymore i sentrale roller. I tillegg ble flere av de samme personene brukt bak kulissene, inkludert kostymedesinger Adrian og filmfotograf William H. Daniels._NEWLINE_Selznick gjorde en avtale med RKO om \xc3\xa5 l\xc3\xa5ne George Cukor til MGM for \xc3\xa5 regissere filmen. I bytte fikk RKO l\xc3\xa5ne Lionel Barrymore for \xc3\xa5 spille i One Man's Journey (1933). _NEWLINE_Clark Gable og Joan Crawford var tiltenkt rollene som henholdsvis dr. Wayne Talbot og Paula Jordan, men begge trakk seg. Disse rollene gikk til slutt til Edmund Lowe og Madge Evans. Alice Brady ble vurdert i rollen som Millicent Jordan, men denne gikk i stedet til Billie Burke._NEWLINE_Mayer var uenig med Cukor i to av hans valg av skuespillere. Han mente at unge og forholdsvis uerfarne Jean Harlow ville bli fullstendig overskygget av de langt mer erfarne skuespillerne i de \xc3\xb8vrige hovedrollene. Cukor hadde derimot blitt overbevist om hennes komiske talent etter \xc3\xa5 ha sett Fristelser (1932). Mayer var ogs\xc3\xa5 skeptisk til John Barrymores alkoholmisbruk og uberegnelige oppf\xc3\xb8rsel. Cukor hadde imidlertid god erfaring med ham etter \xc3\xa5 ha regissert ham i Foruten kj\xc3\xa6rlighet (1932), en film produsert av Selznick. Barrymore foreslo \xc3\xa5 forsterke likhetene mellom seg selv og rollefiguren sin, en avdanket stumfilmskuespiller med et alkoholproblem. Han baserte ogs\xc3\xa5 rolletolkningen sin p\xc3\xa5 svigerfaren sin, Maurice Costello, og svogeren sin, Lowell Sherman. Cukor var p\xc3\xa5 sin side usikker p\xc3\xa5 Selznicks avgj\xc3\xb8relse om \xc3\xa5 gi Marie Dressler rollen som den tidligere skj\xc3\xb8nnheten Carlotta Vance. Mayer argumenterte for at hun var den rette til rollen, til tross for sitt ordin\xc3\xa6re utseende. Etter at innspillingen startet ble ogs\xc3\xa5 Cukor overbevist, og beskrev henne som \xc2\xaben kvinne som er en fabelaktig personlighet\xc2\xbb.  _NEWLINE_Den ene hunden til rollefiguren Carlotta Vance het Benito, b\xc3\xa5de i teaterstykket og filmmanuset. Den ble i siste \xc3\xb8yeblikk omd\xc3\xb8pt til Tarzan, og dette navnet ble dubbet over Benito f\xc3\xb8r filmen ble utgitt._NEWLINE_Innspillingen av Middag kl. 8 startet 13. mars 1933 og ble fullf\xc3\xb8rt p\xc3\xa5 35 dager. If\xc3\xb8lge Harlow ble filmen spilt inn i s\xc3\xa5 n\xc3\xa6r kronologisk rekkef\xc3\xb8lge som mulig.\n_START_SECTION_\nMottakelse\n_START_PARAGRAPH_\nFilmen ble en stor suksess og spilte inn 2,1 millioner dollar. Den ble k\xc3\xa5ret til en av \xc3\xa5rets ti beste filmer av b\xc3\xa5de The Film Daily og The New York Times. Variety lot seg imponere og mente filmen holdt p\xc3\xa5 spenningen fra start til slutt. Anmelderen trakk spesielt frem prestasjonene til Dressler og Harlow. Mordaunt Hall i The New York Times mente filmen innfridde hans store forventninger til de fulle. Han trakk frem filmens spenningsniv\xc3\xa5 som en styrke. Hall roste ogs\xc3\xa5 skuespillernes prestasjoner, og mente spesielt Dressler og Burke imponerte stort. Bland Johaneson i New York Daily Mirror mente at det var en flott film med praktfulle skuespillerprestasjoner.\n_START_SECTION_\nAnerkjennelse\n_START_PARAGRAPH_\nMiddag kl. 8 er p\xc3\xa5 85.-plass p\xc3\xa5 \xc2\xabAFI's 100 Years...100 Laughs\xc2\xbb, Det amerikanske filminstituttets liste over de 100 beste amerikanske komediene.\n_START_SECTION_\nTV-filmversjon\n_START_PARAGRAPH_\nTV-filmen Dinner at Eight (1989), regissert av Ron Lagomarsino og med Lauren Bacall som Carlotta Vance, Harry Hamlin som Larry Renault, Charles Durning som Dan Packard, Ellen Greene som Kitty Packard, John Mahoney som Oliver Jordan, Marsha Mason som Millicent Jordan og Stacy Edwards som Paula Jordan, er b\xc3\xa5de basert p\xc3\xa5 Kaufman og Ferbers teaterstykke og filmversjonen fra 1933."